钦定古今图书集成/明伦汇编/官常典/第694卷 > 叶钊
## 钦定古今图书集成/明伦汇编/官常典/第694卷 > 叶钊

按《明外史》本传：“钊字时勉，丰城人，弘治十五年进士。
除南京刑部主事。狱囚久淹，悉按法出之。守备中贵
侵芦洲，判归之民。应天诸府灾，上荒政四事。寻进员
外郎。武宗立，应诏陈八事，中言宣、大被寇，杀卒几千
人，监督中官苗逵妄报首功，乞召还候勘。宦官典兵，
于古未见，唐始用之，而宗社丘墟，我正统朝用之，而
銮舆北狩。自今军务勿遣，监督镇守者亦宜撤还。且
国初宦官，悉隶礼部，秩不过四品，职不过扫除。今请
仍隶之部，易置《司礼》，俾供杂役。罢革东厂，移为他署。
斯左右不得擅权，而后天下可安也。”瑾见钊疏，甚愤。
钊又乞召还刘大夏，宥谏官戴铣等。瑾益怒，坐《断狱
诖》误，逮下诏狱，削籍归，讲学岳麓、石鼓诸书院。瑾诛，
起礼部员外郎，未闻命，卒。学者祀之石鼓书院中。